recursal/SuperWikiNEXT-32B huggingface dataset:
| * பா
* உ
* தொ
வடக்கு ஆப்பிரிக்கப் போர்முனை |
| --- |
| மேற்குப் பாலைவனப் போர்த்தொடர் – பான் முனை – அலெக்சாண்ட்ரியா – காட்டாபுல்ட் – பூகாரூன் முனை – டார்ச் – காசாபிளாங்கா – லியாட்டே துறைமுகம் – துனிசியா |

**பூகாரூன் முனைத் தாக்குதல்** (*Action off Cape Bougaroun*) என்பது இரண்டாம் உலகப் போரின் வடக்கு ஆப்பிரிக்கப் போர் முனையில் நிகழ்ந்த ஒரு வான்வழித் தாக்குதல். இது நடுநிலக்கடல் சண்டையின் ஒரு பகுதியாகக் கருதப்படுகிறது. நடுநிலக்கடலில் நடந்த இச்சண்டையில் அல்ஜீரியக கடற்கரையோரமாக சென்று கொண்டிருந்த ஒரு நேச நாட்டு கப்பல் கூட்டத்தை நாசி ஜெர்மனியின் வான்படை லுஃப்ட்வாஃபே தாக்கிப் பெரும் சேதத்தை ஏற்படுத்தியது.

1943ல் நேச நாட்டுப் படைகள் இத்தாலி மீது படையெடுத்தன. இத்தாலியப் போர்முனைக்குத் தேவையான தளவாடங்கள் பிரிட்டனிலிருந்து வடக்கு ஆப்பிரிக்கா வழியாக இத்தாலிக்கு அனுப்பப்பட்டு வந்தன. நவம்பர் 1943ல் இங்கிலாந்திலிருந்து இருபத்தி ஆறு போக்குவரத்துக் கப்பல்கள் 28,000 நேச நாட்டுப் படைவீரர்களை ஏற்றிக் கொண்டு இத்தாலிக்குக் கிளம்பியது. இதன் பாதுகாவலுக்கு பதினைந்து போர்க்கப்பல்களும் உடன் வந்தன. KMF-25A என்று குறிப்பெயரிடப்பட்டிருந்த இந்த கப்பல் கூட்டம் அல்ஜீரியாவை அடைந்து அங்கிருந்து நேபொலி நகருக்குக் கிளம்பியது. நவம்பர் 6ம் தேதி வடக்கு ஆப்பிரிக்கக் கடற்கரையில் பூகாரூன் முனை அருகில் இக்கப்பல் கூட்டம் லுஃப்ட்வாஃபே வானூர்திகளால் தாக்கப்பட்டது. இத்தாக்குதலில் இரு போக்குவரத்துக் கப்பல்களும் ஒரு போர்க்கப்பலும் மூழ்கின. மேலும் இரு போக்குவரத்துக் கப்பல்கள் மூழ்கடிக்கப்பட்டன. 6000 க்கும் மேற்பட்ட போர்வீரர்கள் நீரில் மூழ்கி இறக்கும் அபாய சூழல் உருவானது. ஆனால் கப்பல் கூட்டத்தின் பிற கப்பல்கள் ஜெர்மானிய விமானங்களை எதிர்த்துத் தாக்கி விரட்டியபின்னர், நீரில் தத்தளித்த போர் வீரர்களை அதிக உயிர்ச்சேதமின்றி மீட்டன.
**ராஜா செல்லையா** எனப் பரவலாக அறியப்படும் **ராஜா ஜேசுதாஸ் செல்லையா** (Raja Jesudoss Chelliah) (12 டிசம்பர் 1922 - 7 ஏப்ரல் 2009) பொருளாதார நிபுணர். இந்திய பொருளாதாரத்தில் வரி சீர்திருத்தத் துறையில் முன்னோடியாக விளங்கியவர். இவரது தலைமையில் வரி சீர்திருத்த குழுவை இந்திய அரசு அமைத்தது. ஸ்பிக் ஆதரவுடன் சென்னையில் நிறுவப்பட்ட மெட்ராஸ் ஸ்கூல் ஆப் எகனாமிக்ஸ் நிறுவனத்தின் முதல் தலைவராவார்.

வாழ்க்கையும் கல்வியும்
----------------------

இவர் நெல்லை மாவட்டம் பாளையங் கோட்டையில் பிறந்தவர். தந்தை பெயர் சாமுவேல் தேவசிகாமணி செல்லையா. தாயார் பெயர் மாசிலாமணி. பாளையங்கோட்டை சேவியர் கல்லூரி, திருச்சி ஜோசப் கல்லூரியில் படிப்பு. அமெரிக்காவின் பிட்ஸ்பர்க் பல்கலைக்கழகத்தில் முனைவர் பட்டபடிப்பு முடித்தார்.இவரது மனைவியின் பெயர் திருமதி சீதா செல்லையா.இவருக்கு இரண்டு புதல்விகள்

பணிகள்
------

சென்னை கிருத்தவக் கல்லூரியில் 5 ஆண்டுகள் பொருளாதாரப் பேராசிரியர் பணி, பிறகு புதுதில்லியில் உள்ள நடைமுறைப் பொருளாதார ஆய்வுக்கான தேசிய கவுன்சிலில் மூத்த பொருளாதார நிபுணராகப் பணி, ராஜஸ்தான் பல்கலைக்கழகப் பொருளாதாரத் துறைத்தலைவர், உஸ்மானியா பல்கலைக்கழகப் பேராசிரியர் பணிகளுக்குப் பின் ஐ.எம்.எஃப் நிறுவனத்தில் உயர்பதவி. 1975இல் இந்தியா திரும்பினார். நிதித்துறையில் கௌரவ ஆலோசகரானார். பொதுநிதி மற்றும் கொள்கைக்கான தேசிய நிறுவனத்தை நிறுவினார். பொருளாதாரம், வரி, வருமானவரி, ஆகியவை குறித்து 13 புத்தகங்கள் எழுதியுள்ளார். இதே துறையில் 36 ஆய்வுக் கட்டுரைகளையும், 12 அறிக்கைகளையும் தயாரித்துள்ளார்.

வகித்த பதவிகள்
--------------

* சென்னையில் உள்ள **மெட்ராஸ் ஸ்கூல் ஆப் எகனாமிக்ஸ்** நிறுவனத்தின் முதல் தலைவர்.
* 1985இல் திட்டக் குழு உறுப்பினர்
* 9வது நிதிக்குழு உறுப்பினர்.
* 1991இல் உலக வங்கிச் சார்பில் சீனாவுக்கு அனுப்பப்பட்ட நிதி உறவுக் குழு உறுப்பினர்.
* 1991-95வரை வரித்துறை சீர்திருத்தக் குழுத் தலைவர்

விருதுகள்
---------

* இவரது சேவையைப் பாராட்டி இந்திய அரசு இவருக்கு பத்மபூஷண் விருது வழங்கியது

குறிப்புகள்
-----------

1. ↑  "பொருளாதார மேதை ராஜா செல்லையா காலமானார்". bsubra.wordpress.com. 26 ஏப்ரல் 2016 அன்று பார்க்கப்பட்டது.
2. ↑  தினமணி தீபாவளி மலர்,1999,தலைசிறந்த தமிழர்கள். பக்கம்41
**பொசைடன்** (*Poseidon*) என்பவர் கிரேக்கத் தொன்மவியலில் வரும் பன்னிரு ஒலிம்பியக் கடவுளர்களுள் ஒருவரும் கடல் கடவுளும் ஆவார். இவரது தேர்க்குதிரைகள் நிலத்தில் ஓடும்போது நிலநடுக்கம் ஏற்படுவதாகக் கூறப்படுகிறது. அதனால் பூமியை அதிரச் செய்பவர் என்றும் பொசைடன் அழைக்கப்படுகிறார்.. இவர் வழக்கமாக சுருள் முடி மற்றும் தாடி கொண்ட முதியவராகக் காட்சியளிக்கிறார். இவர் குரோனசு மற்றும் ரியா ஆகிய டைட்டன்களின் இரண்டாவது மகன் ஆவார்.இவர் இந்து மதத்தில் வருணனிற்கு இணையாவர்.

பொசைடனின் வழிபாடு
-----------------

பொசைடன் பல நகரங்களில் முக்கியமான கடவுளாக இருக்கிறார். ஏதென்சில் கடவுள் ஏதெனாவை அடுத்து இவரே முக்கியமானவர். கார்னித் மற்றும் மாக்னா கிரேசியாவில் உள்ள பல நகரங்களில் இவர் போலிசு நகரின் முக்கிய கடவுளாக இருக்கிறார்.

பொசைடன் பல தீவுகள் மற்றும் அமைதிக் கடல்களை உருவாக்குபவராக பார்க்கப்படுகிறார். இவரை யாராவது வழிபடாமல் புறக்கணித்தால் இவர் தன் சூலாயுதத்தின் மூலம் பூமியில் குத்தும் போது நிலநடுக்கம், மோசமான வானிலை மற்றும் கப்பல் கவிழ்தல் போன்ற விபத்துகள் ஏற்படுவதாகக் கூறப்படுகிறது. கப்பலோட்டிகள் தங்களின் பாதுகாப்பான கடல் பயணத்திற்காக பொசைடனை வழிபடுவர்; சிலர் குதிரைகளை நீரில் மூழ்கச் செய்து அவருக்குப் பலி கொடுப்பதும் உண்டு.

மனைவி மற்றும் குழந்தைகள்
------------------------

பொசிடானுக்கு பல இருபால் காதலர்கள் இருந்தனர். நீரியசு மற்றும் டோரிசு ஆகியோரின் மகளான பழங்கால கடல் கடவுளான அம்ஃபிட்ரிட் இவரது மனைவி ஆவார். இவர்கள் இருவருக்கும் டிரைடன் என்ற மகன் பிறந்தார். 

பொசைடன் ஒருநாள் தன் சகோதரி டிமிடர் மேல் காமம் கொண்டார். இதனால் டிமிடிர் பெண் குதிரை உருவம் எடுத்து தப்பி ஓடினார். ஆனால் பொசைடனும் ஆண் குதிரை வடிவம் எடுத்து டிமிடரைத் துரத்திச் சென்று இறுதியாக அவரை கற்பழித்தார். இதன் மூலம் ஏரியசு என்ற பேசும் ஆண் குதிரை பிறந்தது. 

மெடூசாவின் மேல் காமம் கொண்ட பொசைடன் அவரை ஏதெனாவின் கோவிலின் வாசலில் வைத்து உறவாடினார். இதனால் கோபமடைந்த ஏதெனா மெடூசாவை பேயாக மாறுமாறு சபித்தார். மேலும் மெடூசாவின் முகத்தை பார்ப்பவர்கள் கல்லாக மாறக்கடவார்கள் என்றும் சபித்தார். பிறகு மாவீரன் பெரிசியூசு தந்திரமாக தன் வாளைக் கொண்டு மெடூசாவின் தலையை வெட்டினார். அப்போது மெடூசாவின் கழுத்தில் இருந்து பெகாசசு மற்றும் சைராசோர் என்று இரு மகன்கள் பிறந்தனர். இவர்கள் இருவரும் பொசைடனின் பிள்ளைகள் ஆவர்.

மேற்கோள்கள்
-----------

1. ↑  "The Pacific: A history full of earthquakes" *Ta Nea*, 2011
2. ↑  Koutouzis, Vassilis பரணிடப்பட்டது 2012-11-10 at the வந்தவழி இயந்திரம் *Volcanoes and Earthquakes in Troizinia*
3. ↑   Burkert 1985, pp. 136–139.

| * பா
* உ
* தொ
கிரேக்கத் தொன்மவியல் |
| --- |
| 
* Primordial deities
* டைட்டன்
* Aquatic deities
* Chthonic deities
* Mycenaean deities

 |
| 

|  |
| --- |
| பன்னிரு ஒலிம்பியர்கள் |
| 
* அப்ரோடிட்
* அப்பல்லோ
* எரெசு
* ஆர்ட்டெமிசு
* ஏதெனா
* டிமிடர்
* டயோனிசசு
* எப்பெசுடசு
* எரா
* எர்மெசு
* எசிடியா
* பொசைடன்
* சியுசு

 |

 |
பொடுதோல்
**பொடுத்தோல்** (ஆங்கிலம்: *Poduthol***;**மலையாளம்: പൊടുത്തോല്‍) என்பது தென்னிந்தியாவில் வடக்கு மலபார் பகுதி துணை உணவாகும். இது பொதுவாக மதிய உணவு மற்றும் இரவு உணவின் போது சோற்றுடன் பரிமாறப்படுகிறது. இது வழக்கமாகத் திருமணங்கள் மற்றும் பிற விழாக்களில் போதும் தயாரிக்கப்படுகிறது.

செய்முறை
--------

முட்டைக்கோசு, பீன்சு, பலாக்காய், கேரட், வாழைக்காய், கடலைப்பருப்பு, பயற்றம் பருப்பு, பாகல், கருணைக்கிழங்கு, முருங்கை, *இபோமோயா*, *அகத்தி* போன்ற இலைகள் உள்ளிட்ட காய்களைக் கொண்டு பொடுத்தோல் சமைக்கப்படுகிறது. சிறியத் துண்டுகளாக நறுக்கப்பட்ட காய்கறிகள் மற்றும் கீரைகளுடன் மஞ்சள் தூள், மிளகாய்ப் பொடி, துண்டுகளாக்கப்பட்ட வெங்காயம் மற்றும் துருவிய தேங்காய் சேர்த்துச் சமைக்கப்படுகிறது. சூடான பாத்திரம் ஒன்றில் மேற்கூறிய பொருட்களைப் போட்டு முழுமையாக வேகும் வரை கிளறவேண்டும். காய்கறி நன்கு வெந்த உடன் கறிவேப்பிலையிட்டு தேங்காய் எண்ணெய்யில் வறுத்த கடுகு, பூண்டு கிராம்புகளுடன் தாளித்து எடுக்கவேண்டும்.

மேலும் பார்க்கவும்
------------------

* கலத்தப்பம்
* கிண்ணத்தப்பம்
* களரிபயிற்று

மேற்கோள்கள்
-----------

1. ↑  Pachakkari Poduthol
[*தொடர்பிழந்த இணைப்பு*]
**ஆர்டினைட்டு** *(Artinite)* என்பது Mg2(CO3)(OH)2•3H2O. என்ற மூலக்கூற்று வாய்ப்பாட்டால் விவரிக்கப்படும் ஒரு கனிமமாகும். நீரேறிய மக்னீசியம் கார்பனேட்டு கனிமம் என்று இது வகைப்படுத்தப்படுகிறது. வெண்மை நிறத்தில் மென்மையான ஒற்றைச்சரிவச்சு படிகவடிவில் பட்டகம் போன்ற படிகங்களாக இது உருவாகிறது.

பெரும்பாலும் ஆரச்சமச்சீர் வரிசைகளில் அல்லது ஏடுகளாகப் படிந்த நிலையில் இவை காணப்படுகின்றன. மோவின் அளவுகோலில் இதன் கடினத்தன்மை மதிப்பு 2.5 என்றும் ஒப்படர்த்தி மதிப்பு 2 என்றும் அளவிடப்படுகிறது. 

குறைந்த வெப்பநிலை நீர்வெப்ப நரம்புகளிலும், செர்பெண்டைன் வகை தீப்பாறைகளிலும் ஆர்ட்டினைட்டு கனிமம் தோன்றுகிறது. புரூசைட், ஐதரோமாக்னசைட்டு, பைரோவாரைட்டு, கிரிசோடைல், அரகோனைட்டு, கால்சைட்டு, டோலமைட்டு மற்றும் மாக்னசைட்டு ஆகிய கனிமங்களுடன் சேர்ந்து ஆர்டினைட்டு தோன்றுகிறது .

முதன்முதலில் 1902 ஆம் ஆண்டில் இத்தாலியின் லோம்பார்டி நிர்வாக மண்டலத்தில் ஆர்டினைட்டு கண்டுபிடிக்கப்பட்டது. இத்தாலிய கனிமவியலாளர் எட்டோர் ஆர்டினி (1866-1928) நினைவாக ஆர்டினைட்டு எனக் கனிமத்திற்குப் பெயரிடப்பட்டது 

சில சமயங்களில் கதிர்வீசும் பந்துகளாகவும் இழைகளாகவும் ஆர்டினைட்டு தோன்றுகிறது. அமெரிக்காவில் கிடைத்த மாதிரி அளவு: 9.2 x 5.2 x 1.5 செ.மீ.

மேற்கோள்கள்
-----------

1. 1 2  Handbook of Mineralogy
2. 1 2  Artinite on Mindat.org
3. ↑  Artinite on Webmineral
**கிளேர் எலிசபெத் பார்னெல்** *(Clare Elizabeth Parnel)* (பிறப்பு: 1970) ஒரு பிரித்தானிய வானியற்பியலாளரும் பயனுறைக் கணிதவியலாளரும் ஆவார். இவர் சூரியக் கணிதவியலையும் மின்ம இயற்பியலில் சூரியத் தழலும் சூரியக் காந்தப்பாயும் காந்த மீளிணைவும் உள்ளிட்ட காந்தப் புலங்களையும் காந்தப் புலங்களின் இன்மைப் புள்ளிகளையும் ஆய்வு செய்கிறார். இவர் புனித ஆந்திரூவ்சு பல்கலைக்கழகத்தில் கணிதவியல் பேராசிரியராகப் பணிபுரிகிறார். இவர் புனித ஆந்திரூவ்சின் ப்யன்முறைக் கணிதவியல் பிரிவின் மேனாள் தலைவரும் ஆவார்.

கல்வியும் வாழ்க்கைப்பணியும்
---------------------------

பார்னெல் எசெக்சில் பிறந்தார். இவர் இரிட்ஜ்வே பள்ளியிலும் சுவிண்டன் தொழில்நுட்பக் கல்லூரியிலும் பயின்றார். குழந்தைப் பருவத்திலேயே இவருக்குக் கணிதப் பாடம் எளிதாக வந்துள்ளது. இவர் 1988 இல் வேல்சு பல்கலைக்கழக கார்திப் கல்லூரியில் சேர்ந்துள்ளார். முதலில் இவர் கணிதமும் வேதியியலும் கற்க சேர்ந்தாலும் ஒராண்டுக்குப் பிறகு கணிதம் மட்டுமே கற்க மாற்றம் பெற்றுள்ளார்.

இவர் 1991 இல் தன் கணித இளவல் பட்டத்தை முதல் வகுப்பில் ஆனர்சு தகையுடன் கார்திப்பில் பெற்றுள்ளார். இவர் பிறகு முனைவ பட்ட மாணவகாக புனித ஆந்திரூவ்சு பல்கலைக்கழகத்ஹில் சேர்ந்தார். முனவர் பட்ட்த்தைக் கோட்பாட்டுச் சூரிய இயற்பியலில் 1994 இல் முடித்துள்ளார்.

இவர் புனித ஆந்திரூவ்சு பல்கலைக்கழகத்திலேயே முதுமுனைவர் மாணவராகத் தொடர்ந்தார். அந்த ஆய்வு முடிந்த பிறகு இவர் 1996 முதல் 1997 வரை ஆய்வாளராக இருந்து 2002 இல் விரிவுரையாளரானார். பின்னர் 2011 இல் பேராசிரியரானார். மேலும் இவர் புனித ஆந்திரூவ்சில் 2009 இலிருந்து 2013 வரை பயன்முறை இயற்பியல் பிரிவின் தலைவராகவும் இருந்துள்ளார்.

தகைமை
-----

இவர் 2016 இல் சூரியத் தழல் எப்படி சூட்டைகிறது என்பதை ஆய்வு மேற்கொண்டமைக்காக அரசு வானியல் கழகத்தின் வானியல், புவி இயற்பியலுக்கான தொடக்கச் சாதனைப் பவுலர் பரிசைப் பெற்றார். இவர் 2007 இல் சூரியவியல் ஆய்வுக்காக பிலிப் இலிவெர்குல்மே பரிசை வென்றுள்ளார்.

சொந்த வாழ்க்கை
--------------

பார்னெல் துணிவான மலையேற்ற ஆர்வலர், இவர் மலைகள் அருகில் உள்ள வேல்சு பல்கலைக்கழகத்தைப் படிக்க தேர்ந்தெடுத்தார். அங்கு இவர் மூன்றாண்டுகள் முனைவர் பட்டம் படிக்கும்போது முன்றாவில் பெயரிட்டிருந்த 277 கொடுமுடிகளையும் ஏறியுள்ளார். இவருக்கு இரு குழந்தைகள் உள்ளனர்.

மேற்கோள்கள்
-----------

1. 1 2 3  "Clare Parnell", *SunBlock '99*, UK Research and Innovation, 2019-09-05 அன்று மூலம் பரணிடப்பட்டது, 2019-09-04 அன்று பார்க்கப்பட்டது
2. 1 2 3 4 5  "Six Questions with: Professor Clare Parnell", *Women in Mathematics*, Isaac Newton Institute for Mathematical Sciences, 2019-09-05 அன்று மூலம் பரணிடப்பட்டது, 2019-09-04 அன்று பார்க்கப்பட்டது
3. 1 2 3  *Clare Parnell's Homepage*, 2019-09-05 அன்று மூலம் பரணிடப்பட்டது, 2019-09-04 அன்று பார்க்கப்பட்டது
4. ↑  *RAS Announces Geophysics Medal Winners for 2006*, Royal Astronomical Society, 13 December 2005 – SpaceRef வழியாக
5. ↑  "Young scientists win Philip Leverhulme Prizes", *Astronomy & Geophysics*, **49** (1): 1.04, February 2008, doi:10.1111/j.1468-4004.2008.49104\_2.x
**கிளிவேட்டி சஞ்சீவையா** (*Sanjeevaiah Kiliveti*) என்பவர் ஆந்திர மாநிலத்தின் அரசியல்வாதியும் சட்டமன்ற உறுப்பினரும் ஆவார். இவர் 2019-ல் நடந்த ஆந்திரப் பிரதேச சட்டசபைத் தேர்தலில் சூலூர்பேட்டை தொகுதி சட்டமன்ற உறுப்பினராகத் தேர்ந்தெடுக்கப்பட்டுள்ளார்.

பிறப்பு, கல்வி
--------------

ஆந்திரப் பிரதேசத்தின் நெல்லூர் மாவட்டம், தடா மண்டலத்தில் உள்ள கடலூர் கிராமத்தில் இராசையா மற்றும் மசுதானம்மா ஆகியோரின் மகனாகப் பிறந்தவர் கிளிவெட்டி சஞ்சீவையா. இளம் பொறியியல் பட்டதாரியான இவர், 1993ல் வீட்டு வசதித் துறையில் பொறியாளராகச் சேர்ந்து பணியில் சேர்ந்தார்.

அரசியல்
-------

கிளிவேட்டி சஞ்சீவையா 2013ஆம் ஆண்டு ஜெகன் மோகன் ரெட்டி நிறுவிய ஒய்எஸ்ஆர் காங்கிரஸ் கட்சியில் ஆந்திராவின் முன்னாள் அமைச்சரான பசாலா பென்ஹலயாவின் அரசியல் வாரிசாகச் சேர்ந்தார். இவர் 2014தேர்தலில் ஒய். எஸ். ஆர். காங்கிரஸ் கட்சி சார்பாக சூலூர்பேட்டை தொகுதியில் போட்டியிட்டு வெற்றி பெற்று சட்டமன்றத்தில் முதல் முறையாகச் சட்டமன்ற உறுப்பினராகத் தேர்ந்தெடுக்கப்பட்டார். பின்னர் கிளிவேட்டி சஞ்சீவய்யா 2019ஆம் ஆண்டு நடைபெற்ற தேர்தலிலும் போட்டியிட்டு இரண்டாவது முறையாகச் சட்டமன்ற உறுப்பினராகத் தேர்ந்தெடுக்கப்பட்டுள்ளார்.

மேற்கோள்கள்
-----------

1. ↑  Sakshi (2019). "వైఎస్సార్సీపీ". Archived from the original on 2 November 2021.. பார்த்த நாள்: 8 November 2021.
2. ↑  Sakshi (18 March 2019). "నెల్లూరు బరిలోని వైఎస్సార్‌సీపీ అభ్యర్థులు వీరే" (in te). Archived from the original on 5 జనవరి 2022.. பார்த்த நாள்: 5 January 2022.
3. ↑  Sakshi (16 May 2014). "ఆంధ్రప్రదేశ్ విజేతలు" (in te). Archived from the original on 6 November 2021.. பார்த்த நாள்: 6 November 2021.
4. ↑  Sakshi (2019). "MLA Candidates Winners LIST in Andhra Pradesh Elections 2019". Archived from the original on 8 November 2021.. பார்த்த நாள்: 8 November 2021.
**வை. சச்சிதானந்தசிவம்** (**மாமனிதர் ஞானரதன்** மே 22, 1940- ஜனவரி 18,2006, அளவெட்டி, யாழ்ப்பாணம், இலங்கை. ஈழத்து ஓவியர், எழுத்தாளர். குறும்பட இயக்குனர். இவர் சிறந்த எழுத்தாளராகவும், ஆற்றல் மிக்கதொரு கலை இலக்கியப் படைப்பாளியாகவும், சிறந்த அரசியல் சிந்தனையாளராகவும் திகழ்ந்தவர். பத்திரிகைகளிலும் சஞ்சிகைகளிலும் ஓய்வில்லாமல் எழுதிக் கொண்டிருந்தவர். நிதர்சனம் நிறுவனம் தயாரித்த பல விவரணங்கள், குறும்படங்கள், முழுநீளப்படங்களின் மூலகர்த்தா. ஒளிவீச்சு சஞ்சிகையின் தொடக்குனர்களில் ஒருவர். தமிழீழத் தேசியத்தொலைக்காட்சியை ஆரம்பிப்பதில் முன்நின்றவர்களில் ஒருவர்.
சிங்கள பௌத்த பேரினவாதத்துடன் சதா கருத்துப் போர் நடாத்தியவர்.

பரிசில்கள்/விருதுகள்
--------------------

இவரது சிறந்த படைப்புளுக்காக தமிழீழத் தேசியத் தலைவர் பிரபாகரன் அவர்கள் பலமுறை பரிசில்களை வழங்கி மதிப்பளித்துள்ளார். இலங்கை முன்னாள் அரசுத் தலைவர் சந்திரிகா குமாரதுங்க *கலாகீர்த்தி* என்ற விருதினை வழங்க இவரை அழைத்த போது இவர் அதனை வாங்க மறுத்தமை குறிப்பிடத்தக்கது. இவரது இனப்பற்றுக்கும், விடுதலைப்பற்றுக்கும் மதிப்பளித்து இவரது நற்பணிகளைக் கௌரவிக்கும் முகமாக இவருக்கு தமிழீழத் தேசியத் தலைவர் பிரபாகரன் அவர்களால் மாமனிதர் பட்டம் வழங்கப் பட்டது.

ஓவியங்கள்
---------

வரைந்த/வடிவமைத்த முகப்போவியங்கள் சில
------------------------------------

*

இவரது நூல்கள்
-------------

* *ஊமை உள்ளங்கள்* (நாவல்)
* *புதிய பூமி* (நாவல்)

மேற்கோள்கள்
-----------

வெளி இணைப்புகள்
---------------

* மாமனிதர் ஞானரதன்
**தமிழ் மறவர் வை. பொன்னம்பலனார்** (30 சனவரி 1904 - 2 திசம்பர் 1972) ஆசிரியப் பணி வழியே தமிழுக்குத் தொண்டு செய்தவர்.

தொடக்க வாழ்க்கை
---------------

இன்றைய அரியலூர் மாவட்டம் உடையார்பாளையம் வட்டத்தில் உள்ள கீழமாளிகை என்னும் சிற்றூரில் பர்வதம்மாள்-வைத்தியலிங்கம் இணையருக்கு மகனாக 30 சனவரி 1904 அன்று பிறந்தார் பொன்னம்பலனார். இவருடன் பிறந்தவர்கள் நால்வர். தனித்தமிழ்ப் பற்றால் இவாின் இயற்பெயர் கனகசபை என்பதை "பொன்னம்பலம்" என மாற்றிக்கொண்டார்.

கல்வி
-----

திண்ணைப் பள்ளிக்கூடத்தில் டொடக்கக் கல்வி பயின்றபின் திருவையாறு அரசர் கல்லூரியில் பயி்ன்றார். 1931-ல் புலவர் பட்டம் பெற்றார். தனித்தமிழ் இயக்கத் தந்தை மறைமலை அடிகளின் மகன் திருநாவுக்கரசரின் நட்பால் மறைமலையாரின் தொடர்பு ஏற்பட்டது.

ஆசிாியப்பணி
-----------

புலவர் பட்டம் பெற்ற பொன்னம்பலனார் 1932-ல் சேலம் மாவட்டம் வேலூரில் உள்ள கந்தசாமி கண்டார் அறக்கட்டளையைச் சார்ந்த உயர்நிலைப் பள்ளியில் தமிழாசிாியராகச் சேர்ந்தார். அப்பள்ளியில் 1947 வரை தமிழாசிாியராகப் பணியாற்றினார். 

சேலம் நகராண்மை உயர்நிலைப்பள்ளியில் தமிழாசிாியராகப் பணியாற்றி போதுதான் "தமிழ்த்தேசியத்தந்தை" பெருஞ்சித்திரனார் இவரின் மாணவராக இருந்தார். பாவாணரின் தொடர்பும், பாரதிதாசனின் தொடர்பும் இவருக்கு ஏற்பட்டது. மக்கள் தொகைக் கணக்கெடுப்பின்போது அப்பணியில் அமர்த்தப்பட்ட இவர், பொதுமக்களின் வடமொழிப் பெயர்களைத் தமிழ்ப்படுத்தி எழுதுவதை வழக்கமாகக் கொண்டிருந்தமையால் ஆசிரியப் பணியிலிருந்து இடைநீக்கம் செய்யப்பட்டுப் பின் மீண்டும் அமர்த்தப்பட்டார்.

1951-ல் திருச்சி மாவட்டத்தில் உள்ள முசிறி மாவட்ட மன்ற உயர்நிலைப் பள்ளியில் தமிழாசிாியராகப் பணியேற்றார். 1954 செந்துறை உயர்நிலைப்பள்ளியிலும், 1957-ல் இருந்து 1960 வரை அரவக்குறிச்சி உயர்நிலைப் பள்ளியில் பணியாற்றினார். பின்னர் பொன்பரப்பி உயர்நிலைப்பள்ளிக்கு மாற்றம் செய்யப்பட்டு இறுதியாக 1968-ல் தோகைமலை பள்ளியில் பணியாற்றி ஓய்வு பெற்றார்.

*தமிழ் மறவர்* பட்டம்
--------------------

1957-இல் பொன்னம்பலனாாின் துணிவைப்பாராட்டி தந்தை பொியாரின் கரங்களால் *தமிழ் மறவர்* என்னும் பட்டத்தை வழங்க ஆவண செய்தது. இவ்விழாவில் பாவாணரும், பாவேந்தரும் முன்னிலை வகித்தனர். அன்றிலிருந்து தமிழ் மறவர் என்றால் பொன்னம்பலனாரைக் குறிக்கும் பட்டமாக அமைந்தது.

இறப்பு
------

பொன்னம்பலனார் 1972-ல் உடல்நலக் குறைவால் மருத்துவமனையில் சேர்க்கப்பட்டார். எனினும் மருத்துவம் பலனளிக்காமல் 2 திசம்பர் 1972 அன்று தன் 69-ஆம் அகவையில் காலமானார்.

வழிமரபினர்
----------

இவருக்கு கொற்றி, பகுத்தறிவு (பி. 1944) ஆகிய மகள்கள் பிறந்தனர். 

கொற்றி, சிவப்பிரகாசம் என்பாரைத் திருமணம் செய்தார்.

சென்னை மாநிலக் கல்லூரியில் தாவரவியல் பேராசிரியராகப் பணியைத் தொடங்கிய பகுத்தறிவு, தமிழ்ப்பேராசிரியரான சாமி பிச்சைப்பிள்ளை (எ) அறவாணனைத் திருமணம் செய்தார். இறுதியாக 28 சூன் 2015 அன்று சென்னையில் காலமானார். இவ்விணையரின் மகன் அன்புநெடுமாறன், ஒன்றிணைந்த அரசகத்தின் (பிரித்தானியம்) தலைநகர் இலண்டனில் வாழ்கிறார்.

சான்று
------

* ஆய்வுக் கோவை 2005


1. ↑  *#340 ஆவன செய்வாரை ஆவணம் செய்வோம் 3.3 முனைவர் கி.குணத்தொகை தம்மைக் குறித்துத் தம் சொற்களில் #தென்மொழி*, 2023-04-05 அன்று பார்க்கப்பட்டது
2. ↑  *ஆளுநரை எதிர்த்து மக்கள் வழக்கு தொடரமுடியாது | Thozhar Valasa Vallavan Latest Speech | Book Speech*, 2023-04-10 அன்று பார்க்கப்பட்டது
3. ↑  "முனைவர் மு.இளங்கோவன் - Dr. Mu. Elangovan". *muelangovan.blogspot.com*. 2023-04-17 அன்று பார்க்கப்பட்டது.
ஸ்ரீதேவி (இடது), வைகுந்தநாத (மையம்), பூதேவி (வலது) மற்றும் உற்சவ மூர்த்தி (முன்)
**ஸ்ரீ வைகுந்தநாத சுவாமி கோயில்** ஆந்திராவின் சித்தூர் மாவட்டத்தில் உள்ள தேரணி கிராமத்தில் அமைந்துள்ளது. இது 500 ஆண்டுகள் பழமையான வைணவ கோயில் ஆகும். இந்த கோயில் *வைகுந்தநாதர்* என்று அழைக்கப்படும் விஷ்ணுவுக்கு அர்ப்பணிக்கப்பட்டுள்ளது.  இக்கோயிலானது 16 ஆம் நூற்றாண்டில் கொசசுதலை ஆற்றங்கரையில் கட்டப்பட்டுள்ளது. இக்கோயில் நகரி நகரத்திலிருந்து 5 கி.மீ தூரத்திலும் திருப்பதி நகரத்திலிருந்து 50 கி.மீ. தூரத்திலும் உள்ளது.

வரலாறு
------

இக்கோயில் 16ஆம் நூற்றாண்டில் விஜயநகர பேரரசின் பகுதியாக இருந்த கார்வேட்டிநகரத்தின் அரச பகுதியில் பண்டிதரான சுதர்சனாச்சாரியால் கட்டப்பட்டது. பக்தர்கள் அதிகமாக வராத காரணத்தினால், ஒரு காலப்பகுதியில் பராமரிப்பின்றி காணப்பட்டது. பக்தர்களின் நன்கொடைகளின் உதவியால் இந்த கோயில் சமீபத்தில் புதுப்பிக்கப்பட்டது.

முதன்மைத் தெய்வங்கள்
--------------------

இந்த கோயில் வைகுந்தநாத சுவாமி என்று குறிப்பிடப்படும் விஷ்ணுவுக்கு அர்ப்பணிக்கப்பட்டுள்ளது. கர்பகிரகத்தின் இருபுறமும் ஸ்ரீதேவி மற்றும் பூதேவியுடன் வைகுந்தநாத சுவாமி பக்தர்களுக்கு அருள் பாவிக்கின்றார்.

மேலும் காண்க
------------

* தேரணி
* திருப்பதியில் உள்ள இந்து கோவில்கள்

மேற்கோள்கள்
-----------

1. 1 2  "Ancient temple springs back to life". The Hindu. 10 February 2016 அன்று பார்க்கப்பட்டது.
**ஊனுண்ணி தாவர சங்கம்** (*The Carnivorous Plant Society*) இங்கிலாந்தின் இலண்டன் நகரில் 1978 ஆம் ஆண்டு நிறுவப்பட்டது. இது விலங்குண்ணும் தாவரங்களின் ஆய்வு மற்றும் பாதுகாப்பிற்காக ஐக்கிய இராச்சியத்தில் பதிவு செய்யப்பட்ட ஒரே தொண்டு நிறுவனமாகும் . இதன் தொண்டு நோக்கங்கள் ஊனுண்ணும் தாவரங்களைப் பற்றிய ஆய்வில் பொதுமக்களின் கல்வியை மேம்படுத்துதல் மற்றும் அத்தகைய தாவரங்களின் பாதுகாப்பை ஊக்குவித்தல்"  போன்றவையாகும் .

இந்த சங்கம் அறங்காவலர் குழுவால் நிர்வகிக்கப்படும், அரச தோட்டக்கலை சங்கத்துடன் இணைக்கப்படாத உறுப்பினர் சங்கமாகும். *பிளான்டா கார்னிவோரா* என்ற அரையாண்டு இதழையும் ஒரு காலாண்டு செய்திமடலையும், ஊனுண்ணும் தாவரங்களுக்கான வளரும் வழிகாட்டியையும் வெளியிடுகிறது. அரச தோட்டக்கலை சங்க செல்சியா மலர் கண்காட்சி உட்பட பல்வேறு நிகழ்வுகளில் இச்சங்கம் தாவரங்களைக் காட்சிப்படுத்துகிறது மற்றும் கல்விப் பொருட்களை வழங்குகிறது. ஊனுண்ணும் தாவரங்கள் தொடர்பான ஆராய்ச்சி மற்றும் பாதுகாப்புத் திட்டங்களுக்கு நிதியளிக்கிறது, ஐக்கிய இராச்சிய ஊனுண்ணும் தாவர மன்றத்திற்காக ஓர் இணையதளத்தையும் ஒரு விதைவங்கியையும் பராமரிக்கிறது. 

செய்தி இதழின் தற்போதைய ஆசிரியர் முனைவர் மார்ட்டின் சீக் ஆவார். அட்ரியன் சுலாக், சிடீவர்ட் மெக்பெர்சன் மற்றும் ஆலன் லோரி ஆகியோர் முந்தைய பங்களிப்பாளர்களில் அடங்குவர்.

இச்சங்கம் 2016 ஆம் ஆண்டில் பன்னாட்டு ஊனுண்ணும் தாவர சங்க மாநாட்டையும், 2011 ஆம் ஆண்டு ஊனுண்ணும் தாவர ஐரோப்பிய கண்காட்சி மற்றும் பரிமாற்ற நிகழ்வுகளையும் நடத்தியது.

மேற்கோள்கள்
-----------

1. ↑
2. ↑
**அபுகிடா** என்பது ஒரு வகை எழுத்து முறை ஆகும். இது உயிர்மெய்யெழுத்துகளை அடிப்படையாகக் கொண்டது. அபுகிடா எழுத்து முறையில் மெய்யெழுத்து உயிரெழுத்தைத் தன்னுள் கொண்டே வரும். ஏற்ற குறியிடுவதன் மூலம் அம்மெய்யெழுத்திலுள்ள உயிரெழுத்தின் ஒலியை மாற்றி அமைக்கலாம்.
எ-டு 'க'வுடன் துணைக்கால் சேர்த்தால் 'கா'ஆகிறது. இது அபுகிடாவின் ஒரு இயல்பாகும்.

உலகில் புழக்கத்தில் உள்ள எழுத்து முறைகளில் அரைப்பங்கு அளவான எழுத்து முறைகள் அபுகிடா வகையைச் சேர்ந்தவையே. இவற்றுள், தெற்காசியாவிலும், தென்கிழக்காசியாவிலும் புழக்கத்திலுள்ள பிராமியக் குடும்ப எழுத்து முறைகளான நகரி, தேவநாகரி, தெலுங்கு, மலையாளம், கன்னடம், சிங்களம் போன்ற எழுத்துக்களும் இவ்வபுகிடா இனத்தையே சாரும்.

அமைப்பு
-------

பொதுவாக, அபுகிடா முறையைச் சேர்ந்த ஒரு முழு எழுத்து ஒரு மெய்யெழுத்தைக் குறிக்கிறது. இவ்வெழுத்துக்கள் ஒன்றன்பின் ஒன்றாக ஒரு குறிப்பிட்ட திசையில் எழுதப்பட்டு வருகின்றன. உயிரொலிகள் மெய்யெழுத்துக்களில் தங்கியுள்ளன. தனியான அடையாளக் குறிகளை மெய்யெழுத்துக்களுடன் சேர்ப்பதன் மூலம் அல்லது மெய்யெழுத்திலேயே சிறிய மாற்றங்களை ஏற்படுத்துவதன் மூலம் மெய்யெழுத்துக்கு உயிரொலிகள் சேர்க்கப்படுகின்றன. தனியான அடையாளக் குறிகளைச் சேர்ப்பதற்கு எடுத்துக்காட்டாக "கா", "கி" போன்ற எழுத்துக்களையும், மெய்யெழுத்து மாறுதலடைவதற்கு எடுத்துக்காட்டாக "கு" போன்ற எழுத்துக்களையும் கொள்ளலாம். அடையாளக் குறிகளை மெய்யெழுத்துக்களுடன் சேர்க்கும்போது குறியீடுகள் மெய்யெழுத்தைத் தொடர்ந்து எழுதும் திசையிலேயே எழுத்தப்படும் என்பதில்லை. சில வேளைகளில் மெய்யெழுத்துக்கு முன்னாலோ, மேலேயோ அல்லது கீழேயோ உயிரொலிக் குறியீடு வருவது உண்டு. எடுத்துக்காட்டாக "கே", "யூ" போன்ற எழுத்துக்களைக் குறிப்பிடலாம்.

மெய்யொலி தொடர்புபடாத உயிரொலிகளைக் குறிப்பதற்கு அபுகிடா முறையில் இரண்டு வழிகள் கையாளப்படுகின்றன. 

* ஒலியற்ற மெய்யெழுத்து உரிய உயிரெழுத்துக் குறியீடுகளுடன் பயன்படுதல்.
* மெய்யெழுத்தில் சார்ந்திருக்கக்கூடிய உயிரொலிக் குறியீடுகளிலும் வேறான தனி மெய்யெழுத்துக்கள் பயன்படுதல்.

உயிரொலித் தொடர்பற்ற மெய்யொலிகள் பின்வரும் முறைகளில் ஒன்றால் வெளிப்படுகின்றன.

* உயிரொலி இல்லாமையைக் காட்டுவதும், மெய்யெழுத்தைச் சார்ந்திருப்பதுமான ஒரு குறியீட்டின் பயன்பாடு.
* சார்ந்திருக்கும் உயிர்க் குறியீடு எதுவும் இல்லாமை.
* சார்ந்திருக்கும் ஒலியிலா உயிர்க் குறியீட்டின் பயன்பாடு.
* இரண்டு மெய்களை இணைக்கும் கூட்டெழுத்துக்களில் முதல் எழுத்து உயிரின்றி ஒலித்தல்.
* சிறிய சார்ந்திருக்கும் குறியீடு, வேறுபட்ட முறையில் இடப்படும் முழு மெய்யெழுத்து அல்லது தனியான குறியீடு.

வகைகள்
------

அபிகுடா எழுத்து முறையில் ஓரளவுக்கு வேறுபாடாகச் செயற்படும் மூன்று வகைகள் உள்ளன.

* பிராமியக் குடும்பம்: அபிகுடா முறையில் மிகப் பெரியதும், மிகப் பழையதுமான வகை இதுவாகும். தெற்காசியா, தென்கிழக்காசியா ஆகிய பகுதிகளில் புழங்கும் இம் முறையில் உயிரொலிகள் அடையாளக் குறிகளினாலோ, கூட்டெழுத்துக்களினாலோ அல்லது உயிரொலி அகற்றும் குறியீடுகளினாலோ காட்டப்படுகின்றன.
* எதியோப்பியக் குடும்பம்: இம் முறையில் மெய்யெழுத்துக்களின் வடிவத்தை மாற்றுவதன் மூலம் உயிரொலிகள் குறிக்கப்படுகின்றன. இவற்றில் ஒன்று இறுதி மெய்யையும் குறிக்கப் பயன்படுகின்றது.
* கிரீ குடும்பம்: மெய்யெழுத்துக்களைச் சுழற்றுவதன் மூலம் அல்லது இடம்-வலமாகவோ மேல்-கீழாகவோ மாற்றுவதன் மூலம் உயிரொலிகள் குறிக்கப்படுகின்றன. இறுதி மெய்கள் சிறப்புக் குறிகளினால் அல்லது மெய்யெழுத்தை உயர்த்தி எழுதுவதன் மூலம் குறிக்கப்படுகின்றன.

காண்க
-----

* தமிழ்
* கிரந்தம்
* மொழியொலியியல்
**ஜமீன் கோடங்கிபட்டி** தமிழகத்தில் தூத்துக்குடி  மாவட்டம் விளாத்திகுளம்  தொகுதியில் அமைந்துள்ள கிராமம். கிழக்கில் ராமநாதபுரம்  கடலாடி பகுதியையும் வடக்கில் அருப்புக்கோட்டை  போன்ற முக்கிய நகரங்களின் மத்தியில் அமைந்துள்ள சிறிய கிராமம்.

ஊரின் வரலாறு
------------

பல வருடங்களுக்கு முன் குடிபெயர்ந்த ராஜகம்பளம்  மக்கள் இப்பகுதி மற்றும் சுற்று வட்டாரங்களில் தங்கள் இருப்பிடத்தை அமைத்து கொண்டு வாழ்கிறார்கள். இவர்கள் எட்டயபுரம்  ஜமீன் கட்டுப்பாட்டில் இருந்தவர்கள், எட்டயபுர ஜமீன் வாரிசுகளாக கருதப்படுகிறார்கள். இவர்கள் மாந்திரீகம், குறி சொல்லுவது போன்ற கலைகளில் கைதேர்ந்தவர்கள்.

சிறப்பு
-------

இவ்வூரில் உள்ள அனைவரும் ஏதேனும் ஒரு கலையை கற்று வருகின்றனர். இங்குள்ளவர் அனைவரும் தேவராட்டம்  என்ற பழைய ஆடல்களை ஆடும் திறமை பெற்றவர்கள். இவ்வூரில் அதிகமாக ராஜகம்பளம்  நாயக்கர் மக்களே வாழ்கிறார்கள். ஒரு சில பிள்ளைமார், சக்கிலியர் போன்றோர்களும் வாழ்ந்து வருகின்றனர். இம்மக்கள் ஆடும் தேவராட்டம், சேர்வை ஆட்டம், சேவயாட்டம், கும்மி ஆட்டம் போன்றவை புகழ் பெற்றது. இவர்கள் வீரபாண்டிய கட்டபொம்மன்  இனத்தை சேர்ந்தவர்கள். இவ்வினத்தவர்கள் நடத்தும் அனைத்து நிகழ்ச்சிகளிலும் இவ்வாட்டங்கள் கண்டிப்பாக நடைபெறும். இவ்வூரில் உள்ளவர்கள் மது அருந்த தடை விதிக்கப்பட்டுள்ளது. இம்மக்கள் தங்களின் குருவின் பேச்சை மீறாமல் வாழ்பவர்கள். பிற இனத்தை சேர்ந்தவர்களை தங்கள் பகுதிகளில் அனுமதிப்பது கிடையாது .

கோவில்கள்
---------

பழம்பெருமை மிக்க அப்பணசாமி கோவில், ஜக்கம்மா கோவில் , சிலேக்கம்மா கோவில் , வீரசின்னைய கோவில், பிள்ளையார் கோவில் போன்ற பல குல தெய்வங்களை கொண்டுள்ளது இந்த கிராமம். இவ்வூருக்கு பலர் குறி கேட்க வருவார்கள். பேயோட்டம், பில்லி சூனியம் , மாந்தரிகம் போன்றவைகளும் இங்கு செய்ய படுகின்றன .

சான்றுகள்
---------

ஜமின் கோடாங்கிபட்டி நாயக்கர் 

* பரணிடப்பட்டது 2012-02-03 at the வந்தவழி இயந்திரம்
* பரணிடப்பட்டது 2010-11-29 at the வந்தவழி இயந்திரம்
**ஜப்பானியத் தொலைக்காட்சி நாடகம்** (テレビドラマ) என்பது ஜப்பானிய நாட்டு தொலைக்காட்சியின் தினமும் ஒளிபரப்பப்படும் பிரதானமான தொலைக்காட்சி நிகழ்ச்சி வகை ஆகும். ஜப்பானில் உள்ள அனைத்து முக்கிய தொலைக்காட்சி வலைப்பின்னல்களும் காதல், நகைச்சுவை, துப்பறியும் கதைகள், திகில், மற்றும் பரபரப்பூட்டும் போன்ற பல நாடகத் தொடர்களை உருவாக்குகின்றன..

ஜப்பானியத் தொடர்கள் வாரத்தில் இரண்டு நாட்களுக்கு ஒற்றை அத்தியாயம் அல்லது வாரத்தில் ஒரு நாள் வழக்கமாக இரண்டு மணி நேரம் நீளமுள்ள தொடர்களை ஒளிபரப்பு செய்து வருகின்றது. ஜப்பானிய நாடகத் தொடர்கள் மூன்று மாத பருவங்களில் ஒளிபரப்பப்படுகின்றன: குளிர்காலம் (ஜனவரி-மார்ச்), வசந்த காலம் (ஏப்ரல்-ஜூன்), கோடை (ஜூலை-செப்டம்பர்), மற்றும் இலையுதிர் காலம் அல்லது இலையுதிர் காலம் (அக்டோபர்-டிசம்பர்) போன்ற காலப்பிரிவில் ஒளிபரப்படுகின்றது. அல்லது சில தொடர்கள் மற்றொரு மாதத்தில் தொடங்கலாம், இருப்பினும் இது ஒரு குறிப்பிட்ட பருவத்தின் தொடராகக் கருதப்படலாம். பெரும்பாலான நாடகங்கள் வார நாட்களில் இரவு 9 மணி முதல் இரவு 11 மணி வரை ஒளிபரப்பப்படுகின்றன. பகல்நேர நாடகங்கள் பொதுவாக தினமும் ஒளிபரப்பப்படுகின்றன. மாலை நேர நாடகங்கள் வாரந்தோறும் ஒளிபரப்பப்படுகின்றன, பொதுவாக அவை பத்து முதல் பதினான்கு மணிநேர அத்தியாயங்களில் ஒளிபரப்பு செய்கின்றது.

ஜப்பானிய நாடகங்கள் பெரும்பாலும் குறுந்தொடர்கள் வடிவில்தான் தயாரிக்கப்படுகின்றது. சில நேரங்களில் ஒரு கதை அத்தியாயம் வடிவிலும் தயாரிக்கப்படுகின்றது. இது திரைப்படத்திற்கு இணையாக கருதப்படுகின்றது. ஜப்பானிய நாடகத்தின் ஒரு சிறப்பியல்பு என்னவென்றால், ஒவ்வொரு அத்தியாயமும் பொதுவாக ஒளிபரப்பப்படுவதற்கு சில (இரண்டு முதல் மூன்று) வாரங்களுக்கு முன்புதான் படமாக்கப்படுகிறது. நிகழ்ச்சி ஒளிபரப்பப்படுவதால் பல ரசிகர்கள் தொடரின் கதாபாத்திர நடிகர்களை பார்வையிட முடியும். இந்த தொடர்கள் மிகவும் புகழ் பெற்றதாகவும் மற்றும் உலகளாவிய ரீதியாக இளையோர்கள் மத்தியில் மிகப்பெரிய வரவேற்பை பெற்றுள்ளது. தற்பொழுது நாடகங்கள் பியூஜி தொலைக்காட்சி, நிப்பான் தொலைக்காட்சி மற்றும் டோக்கியோ ஒளிபரப்பு அமைப்பு போன்ற அலைவரிசைகளில் ஒளிபரப்பாகின்றது.

மேற்கோள்கள்
-----------

1. ↑  Clements, Jonathan; Tamamuro, Motoko (2003). *The Dorama Encyclopedia : A Guide to Japanese TV Drama Since 1953*. Stone Bridge Press. பக். 36. பன்னாட்டுத் தரப்புத்தக எண்:978-1880656815. .

வெளி இணைப்புகள்
---------------

* JDorama.com—Large database of Japanese dramas, actor profiles and seasonal schedules.
* Video Research Ltd.—Weekly TV ratings (in Japanese).
* Japanese Dorama Database—The first early Dorama database in English on the Internet.

| * பா
* உ
* தொ
தொலைக்காட்சி நாடகத் தொடர்கள் |
| --- |
| இடம் வாரியாக | 
* அரபு உலகம்
* சீனா
* ஹாங்காங்
* இந்தியா
* ஜப்பான்
* பாக்கித்தான்
* பிலிப்பீன்சு
* தென் கொரியா
* தைவான்
* தமிழ்
* தாய்லாந்து
* துருக்கி

 |
| வகை | 
* வரலாற்று நாடகம்
* சட்ட நாடகம்
* காவல் நாடகம்
* மருத்துவ நாடகம்
* நாடகத் தொடர்
* அறிவியல் புனைவு

 |
| நாடு வாரியாக பட்டியல் | 
* தமிழ்

 |
| வடிவம் | 
* தொடர்
* குறுந்தொடர்

 |
**ஜப்பான் திருவிழா** (ஜப்பான் ஹப்பா) (கன்னடம்: ಜಪಾನ್ ಹಬ್ಬ, ஜப்பானியம்: ジャパン ハッバ) என்பது இந்தியர்களுக்கும் ஜப்பானியர்களுக்கும் இடையிலான கலாச்சார பரிமாற்ற நிகழ்ச்சியாகும். 2005 ஆம் ஆண்டு தொடங்கப்பட்ட இந்த விழா, வருடாந்திர நிகழ்வாகக் கொண்டாடப்பட்டு வருகிறது, இது ஜப்பானிய மொழியைக் கற்கும் அனைத்து மாணவர்களுக்கும், ஜப்பான் மற்றும் அதன் கலாச்சாரத்தில் ஆர்வமுள்ளவர்களுக்கும் ஒரே தளத்தில் ஜப்பானிய கலாச்சாரத்தை காட்சிப்படுத்துவதை நோக்கமாகக் கொண்டுள்ளது. இது ஒவ்வொரு ஆண்டும் வசந்த காலத்தில் (ஜனவரி-பிப்ரவரி) பெங்களூரில் கொண்டாடப்படுகிறது.

**ஜப்பான் ஹப்பா** என்ற வார்த்தை *ஜப்பான்* மற்றும் *ஹப்பா* என்ற இரண்டு வார்த்தைகளிலிருந்து உருவாக்கப்பட்டதாகும் , இங்கு *ஹப்பா* என்ற சொல் கன்னடத்தில் **பண்டிகை** என்பதைக் குறிக்கிறது.

2012 ம் ஆண்டில் இந்நிகழ்ச்சி ஒரு சர்வதேச நிகழ்வாக, ஜப்பான்-இந்தியா இராஜதந்திர உறவுகளின் 60 வது ஆண்டு கொண்டாட்டங்களுக்காக நிகழ்த்தப்பட்டது. மேலும் இந்த ஜப்பான் பண்டிகைக்கு இந்தியா முழுவதில் இருந்தும், ஜப்பானில் இருந்தும் பார்வையாளர்கள் கலந்துகொண்டு சிறப்பாக நடைபெற்றது.

நோக்கம்
-------

ஜப்பான் பண்டிகையின் ஒரே நோக்கம், இந்தியா மற்றும் ஜப்பான் மக்களுக்கு இடையிலான உறவுகளை எளிதாக்குவது, வலுப்படுத்துவது மற்றும் ஆழமாக்குவது ஆகும், இது இரு நாடுகளுக்கும் உள்ள உறவுகளுக்கு அடித்தளமாக உள்ளது.

நிகழ்ச்சி கண்ணோட்டம்
--------------------

ஜப்பான் திருவிழாவின் ஒரு பகுதியாக பல்வேறு திட்டங்கள், நிகழ்ச்சிகள்  உள்ளன:

* கரோக்கி போட்டி
* குழு நடனம்
* குழு பாடல் செயல்திறன்
* ஒரு சிறிய நாடகத்தின் மூலம் இந்திய மற்றும் ஜப்பானிய கலாச்சாரத்தின் ஒப்பீடு

கொண்டாட்ட நிகழ்ச்சிகளைத் தவிர, இந்த ஜப்பான் திருவிழாவில் நிறைய கடைகளும், மையங்களும் திறக்கப்பட்டுள்ளன:

* ஜப்பானிய கோடை ஆடைகள் ( யுகாடா )
* ஜப்பானிய தேநீர் விழா ( ஒச்சகாய் )
* ஜப்பானிய எழுத்துக்கள் கண்காட்சி
* நேரடி கையெழுத்து அனுபவம்
* ஜப்பானிய காகித மடிப்பு கண்காட்சி ( ஓரிகமி )
* காஞ்சி / சீன எழுத்து மெஹந்தி
* ஜப்பானிய இனிப்பு மிட்டாய்
* செலவழிப்பு சாப்ஸ்டிக்ஸ் பாப்பர்

விழா அமைப்புகள்
---------------

ஜப்பான் திருவிழா பின்வரும் அமைப்புகளின் கூட்டிணைப்பில்  கொண்டாடப்படுகிறது.

1. ஜப்பான் திருவிழா அறக்கட்டளை
2. பெங்களூர் ஜப்பானிய தூதரகம்
3. பெங்களூர் ஜப்பானிய சங்கம்
4. ஜப்பான் அறக்கட்டளை
5. கொய்யோ
6. இந்தோ-ஜப்பானிய வர்த்தக மற்றும் தொழில்துறை சேம்பர்

மேலும் பார்க்கவும்
------------------

* இந்தியாவில் உள்ள ஜப்பானியர்கள்

மேற்கோள்கள்
-----------

1. ↑  "Japan Habba: From the land of the rising sun". *தி டைம்ஸ் ஆஃப் இந்தியா*. 21 February 2011. Archived from the original on 2013-01-03. .
2. ↑  "Come, discover the Land of the Rising Sun". *தி இந்து*. 21 February 2011. Archived from the original on 26 பிப்ரவரி 2011. .
3. ↑  "Japan Habba: From the land of the rising sun". *தி டைம்ஸ் ஆஃப் இந்தியா*. 21 February 2011. Archived from the original on 2013-01-03. . "Japan Habba: From the land of the rising sun". *The Times of India*. 21 February 2011. Archived from the original on 3 January 2013.
|  |
| --- |
| **மொழியியல்** |
| கோட்பாட்டு மொழியியல் |
| ஒலியியல் |
| ஒலியனியல் |
| உருபனியல் |
| சொற்றொடரியல் |
| சொற்பொருளியல் |
| மொழிநடை |
| விதிமுறை |
| சூழ்பொருளியல் |
|  |
| பயன்பாட்டு மொழியியல் |
| சமூக மொழியியல் |
| அறிதிற மொழியியல் |
| வரலாற்று மொழியியல் |
| சொற்பிறப்பியல் |
| ஒப்பீட்டு மொழியியல் |

 
பொதுவாக **சொற்பொருளியல்** என்பது பொருள் (meaning) பற்றிய ஆய்வாகும். சொற்பொருளியல் பெரும்பாலும் சொற்றொடரியலுக்கு எதிர்மறையானது, ஏனெனில், சொற்பொருளியல் ஏதாவதொன்று என்ன பொருள் குறிக்கின்றது என்பதுடன் சம்பந்தப்பட்டிருக்கும் அதேவேளை சொற்றொடரியல், ஏதாவதொரு கருத்தை வெளிப்படுத்துகின்றதன் (உ.ம் எழுத்து அல்லது பேச்சு) முறையான அமைப்பு / வடிவம் சம்பந்தப்பட்டது.

இச் சொல்லுக்கான மேலும் பல பொருள்கள் உண்டு:

மொழியியலில்
-----------

**சொற்பொருளியல்**, சொற்கள் (அல்லது அதன் பகுதிகள்), சொற்றொடர்கள், வசனங்கள் மற்றும் உரைகளின் பொருள் பற்றிய ஆய்வாகும் என்று வரைவிலக்கணம் கூறப்படும் மொழியியலின் ஒரு துணைத் துறையாகும். **சொற்பொருளியல்**, கோட்பாட்டு (theoretical) முறையிலும், செயலறிவு (empirical) முறையிலும் (உ.ம் உளவியல்சார் மொழியியல்) அணுகப்படக்கூடியது. சொற்பொருள்களைப் பிரித்து ஆராயும் முறைப்படி, சொற்பொருளின் அடிப்படைக் கூறுகளை வரையறுப்பதன் மூலம் அச் சொற்பொருள்களைப் பகுத்தாய்வு செய்யமுடியும். இதன் ஒரு ஆய்வுப் பரப்பு கூட்டுச் சொற்களின் (compound) பொருள் பற்றியது; இன்னொன்று ஒலி வேற்றுமையின்றிப் பொருள் வேறுபடுதல் (homonymy), ஒலி வேற்றுமை இருப்பினும் ஒரே பொருள் தருதல் (synonymy), எதிர்ப் பொருள் தருதல் (antonymy), ஒரு சொல் பல பொருள் தருதல் (polysemy), பொது வகைப் பொருள் தருதல் (hypernymy), துணை வகைப் பொருள் தருதல் (hyponymy), முழுமைப் பொருள் குறிக்கும் சொல்லுக்கான பகுதிப் பொருட் சொல் (meronymy), பகுதிப் பொருள் குறிக்கும் சொல்லுக்கான முழுமைப் பொருட் சொல் (holonymy), கூட்டுச் சொல் கூறுகளுக்கு இல்லாத இலக்கணப் பண்புகளை உடையதாதல் (exocentric), கூட்டுச் சொல் கூறுகளில் ஒன்றின் இலக்கணப் பண்புகளையாவது உடையதாதல் (endocentric) போன்ற வெவ்வேறு மொழியியல் வெளிப்பாடுகளுக்கிடையேயான தொடர்புகள் பற்றிய ஆய்வாகும். சூழ்பொருளியல் பெரும்பாலும் சொற்பொருளியலின் ஒரு பகுதியாகக் கொள்ளப்படுகின்றது.

### இவற்றையும் பார்க்கவும்

* சொற்பொருள் இயல்பு (semantic property)
* சொற்பொருள் வகுப்பு (semantic class),
* சொற்பொருள் அம்சம் (semantic feature)
* சொற்பொருள் விருத்தி (semantic progression)
வரலாற்று மொழியியலில் **சொற்பொருள் மாற்றம்** என்பது ஒரு சொல் தொடர்பில் அதன் பொருள்களில் ஒன்றில் ஏற்படும் மாற்றத்தைக் குறிக்கும். ஒரு மொழியிலுள்ள ஒவ்வொரு சொல்லும் பல்வேறுபட்ட விதத்தில் பொருள் குறித்து நிற்கின்றது. காலப்போக்கில் இவ்வாறான அம்சங்களைப் புதிதாகச் சேர்க்கவோ, நீக்கவோ அல்லது மாற்றவோ முடியும். பல சமயங்களில் இத்தகைய மாற்றங்கள் காலம் மற்றும் இட வேறுபாடுகளினால், சொற்களை முற்றிலும் வேறான பொருள் குறிப்பவையாக மாற்றி விடுகின்றன. ஒரு கருத்துருக்களுக்கான குறிப்புச்சொல் (designation) பெறப்படுவதற்கான மூன்று வழிமுறைகளில் சொற்பொருள் மாற்றமும் ஒன்று.

சொற்பொருள் மாற்றத்துக்கான காரணிகள்
----------------------------------

1990 களில் இறுதியில் பிளாங்க் (Blank) என்பவர் சொற்பொருள் மாற்றங்களுக்கான காரணிகளைப் பட்டியலிட்டார். பின்னர் 2004 இல் இப்பட்டியலை கிர்சேகா (Grzega) என்பவர் சற்று விரிவாக்கினார். இக்காரணிகளைச் சுருக்கமாகப் பின்வருமாறு கூறலாம்:

* மொழியியல் காரணிகள்
* உளவியல் காரணிகள்
* சமூக பண்பாட்டுக் காரணிகள்
* பண்பாட்டுக் காரணிகள்

இவற்றையும் பார்க்கவும்
----------------------

* சொற்பிறப்பியல்
**தெங் சுரங்கப் பாதை** *(Theng Tunnel)* இந்தியாவின் வடக்கு சிக்கிமில் இருக்கும் சுங்தாங்-மங்கன் நெடுஞ்சாலையில் உள்ள ஒரு சுரங்கப்பாதையாகும். 578 மீட்டர் நீளமுள்ள இச்சுரங்கப்பாதை சிக்கிம் மாநிலத்தின் மிக நீளமான சுரங்கப்பாதையாக கருதப்படுகிறது.  சீன-இந்திய எல்லையில் சுவசுதிக் திட்டத்தின் ஒரு பகுதியாக எல்லை சாலை அமைப்பால் இப்பாதை கட்டப்பட்டுள்ளது. இந்த கட்டுமானம் அனைத்திந்திய இரயில்வே பொறியாளர்கள் கூட்டமைப்பால் மேற்கொள்ளப்பட்டு 2018 ஆம் ஆண்டு சூன் 7 அன்று திறக்கப்பட்டது.. 

இரட்டை வழிச் சுரங்கப்பாதையான இது சிக்கிமின் தலைநகர் காங்டாக் மற்றும் சுங்தாங்கிற்கு இடையில் ஓர் அபாயகரமான சாலையைக் கடந்து செல்கிறது. நில சரிவுகள் மற்றும் துப்பாக்கிச் சூடு காரணமாக அடிக்கடி இப்பாதை மூடப்பட்டிருக்கும். சுரங்கப்பாதை ஒளி உமிழும் இருமுனைய விளக்குகளால் ஒளியூட்டப்பட்டுள்ளது. அவசர காலங்களில் வெளியேற ஒரு பாதுகாப்பு வெளியேறும் வழி மற்றும் தீ அணைப்பு வசதிகள் தண்ணீரை சேமிப்பதற்கான ஒரு பெரிய தொட்டி போன்ற பாதுகாப்பு அம்சங்கள் சுரங்கப்பாதையில் ஏற்படுத்தப்பட்டுள்ளன. .

மேற்கோள்கள்
-----------

1. ↑  "Sikkim gets its longest tunnel". *The New Indian Express*. 2020-07-24 அன்று பார்க்கப்பட்டது.
2. ↑  "Sikkim: Theng tunnel on Chungthang-Mangan highway inaugurated". *NORTHEAST NOW* (ஆங்கிலம்). 2020-07-24 அன்று பார்க்கப்பட்டது.
3. ↑  "Sikkim's Longest Tunnel Inaugurated: Why It's a Big Deal for Locals, Armed Forces!". *The Better India* (ஆங்கிலம்). 2018-06-08. 2020-07-24 அன்று பார்க்கப்பட்டது.
**சல்ஹூதுவோனுவோ குரூசு** (*Salhoutuonuo Kruse*) (பிறப்பு 1967) என்பவர் நாகாலாந்தைச் சேர்ந்த இந்திய அரசியல்வாதி ஆவார். இவர் 2023-ல், இவர் கேகானி ஜாகலுவுடன் இணைந்து நாகாலாந்திலிருந்து நாகாலாந்து சட்டமன்றத்திற்குத் தேர்ந்தெடுக்கப்பட்ட முதல் பெண்மணி ஆனார்.

குரூசு மேற்கு அங்கமி சட்டமன்றத் தொகுதியிலிருந்து தேசியவாத ஜனநாயக முற்போக்குக் கட்சியின் வேட்பாளராகத் தேர்ந்தெடுக்கப்பட்டார். இவர் முன்பு அங்கமி பெண்கள் அமைப்பின் தலைவராக பணியாற்றினார்.

இளமை
----

குரூசு கிருபேமாவைச் சேர்ந்த அங்கமி நாகா குடும்பத்தில் 1967-ல் பிறந்தார். இவர் கோகிமாவில் உள்ள *மினிஸ்டர்ஸ் ஹில் பாப்டிஸ்ட் மேல்நிலைப் பள்ளியில்* பள்ளிப்படிப்பை முடித்தார். பின்னர் கோகிமா கல்லூரியில் பட்டப்படிப்பை முடித்தார்.

தொழில்
------

2023 நாகாலாந்து சட்டமன்றத் தேர்தலில் மேற்கு அங்கமி சட்டமன்றத் தொகுதியில் தேசியவாத ஜனநாயக முற்போக்குக் கட்சியின் வேட்பாளராக குரூசு போட்டியிட்டார். இவர் தன்னை எதிர்த்துப் போட்டியிட்ட சுயேச்சை வேட்பாளரான கெனிசாகோ நக்ரோவை தோற்கடித்தார். இதன் மூலம் குருசு கேகானி ஜாகலுவுடன் இணைந்து நாகாலாந்து சட்டமன்றத்திற்குத் தேர்ந்தெடுக்கப்பட்ட முதல் பெண் சட்டமன்ற உறுப்பினர் என்ற பெருமையினைப் பெறுகின்றார்.

இவரது மறைந்த கணவர் கெவிசெகோ குரூசு முன்பு 2018 நாகாலாந்து சட்டப் பேரவைத் தேர்தலில் இதே தொகுதி மற்றும் கட்சியில் போட்டியிட்டார். ஆனால் நாகா மக்கள் முன்னணி வேட்பாளரான கெனிஜாகோ நக்ரோவிடம் தோல்வியடைந்தார்.

தனிப்பட்ட வாழ்க்கை
------------------

சல்ஹூதுவோனுவோ குரூசு, கெவிசேகோ குரூசை மணந்தார். இவர்கள் 2 அக்டோபர் 1986-ல் திருமணம் செய்து கொண்டு இரண்டு பெண் குழந்தைகளைப் பெற்றனர். பின்னர் கெவிசேகோ குருசு கோவிட்-19 பெருந்தொற்றால் 4 சூன் 2021 அன்று 60 வயதில் இறந்தார்.

மேற்கோள்கள்
-----------

1. ↑  Salhoutuonuo Kruse (NDPP) : Constituency- WESTERN ANGAMI
2. ↑  Dhar, Aniruddha (2 March 2023). "Nagaland scripts history in assembly election, elects 2 women candidates for first time". .
3. ↑  "Nagaland Creates History By Electing Two Women Candidates In Assembly Elections". 2 March 2023. .
4. ↑  Kalita, Kangkan (3 March 2023). "Nagaland gets its 1st women MLAs". *The Times of India*. 3 March 2023 அன்று பார்க்கப்பட்டது.
5. ↑  "Hekhani Jakhalu, Salhoutuonuo Kruse become first women MLAs in Nagaland assembly". *Deccan Herald*. 2 March 2023. 4 March 2023 அன்று பார்க்கப்பட்டது.
6. ↑  "NDPP holds memorial service in memory of K Kruse". *Eastern Mirror*. 5 June 2022. 4 March 2023 அன்று பார்க்கப்பட்டது.
7. ↑  "Various Organisations Mourn Death Of Kruse". *Nagaland Page*. 4 June 2021. 4 March 2023 அன்று பார்க்கப்பட்டது.

வெளி இணைப்புகள்
---------------

* Instagram இல் Salhoutuonuo Kruse
* ட்விட்டரில் Salhoutuonuo Kruse
**நுங்கு வண்டி** என்பது தமிழ்நாட்டுச் சிறுவர் சிறுமியர் விளையாடி மகிழும் விளையாட்டுகளில் ஒன்று. இது வெளிப்புற விளையாட்டுகளில் ஒன்று.சங்க காலம் தொட்டே விளையாடிவரும் சிறுவர் விளையாட்டு என தமிழர்களால் சொல்லப்படுகிறது. எனினும் தற்போது விளையாட்டு மெல்ல அழிந்து வருகிறது.

தோற்றம்
-------

இந்த சிறுவர் விளையாட்டு எப்போது தோன்றியது என்பதற்கான சான்றுகள் இல்லை.தமிழகத்தின் கோடைகாலத்தில் கிராமப்பகுதிகளில் அதிகமாக வளரும் பனைமரத்தில் காய்க்கும் நுங்கைக் கொண்டு தயாரிக்கப்பட்டு, இந்த விளையாட்டு விளையாடப்படுகிறது.

### நுங்கு வண்டி அமைப்பு

பனைமரத்திலிருந்து வெட்டிய நுங்கை உறிஞ்சி உண்ட பின், வீண் எனத் தூக்கி எறியப்படும் நுங்கின் மேற்பகுதிகளைக் கொண்டு நுங்கு வண்டி தயாரிக்கப்படுகிறது. இரண்டு சக்கரங்களுடன், ஆங்கில எழுத்தான V போன்று இருக்கும் நீளமான கவை மூலம் தள்ளுவதால் இந்த சக்கரங்கள் சுழற்றப்பட்டு, நுங்கு வண்டி நகரும்.

நுங்கு வண்டி தயாரிக்க தேவையானவை
-------------------------------

* சம எடை/வடிவமுள்ள தூக்கியெறியப்படும் நுங்கின் இரண்டு மேற்பகுதிகள்
* ஒரு சாண் நீளமுள்ள சிறு குச்சி
* V வடிவிலான இரண்டு முதல் மூன்று அடி நீளமுள்ள குச்சி(கவை)

நுங்கு வண்டி செய்யும் விதம்
---------------------------

பனைநுங்கின் மேற்பகுதியிலுள்ள மூன்று கண்கள் போன்ற பகுதிகளுக்கு இடையில் ஒரு சாண் நீளமுள்ள குச்சியை நுழைத்து,மறுபுறம் எடுத்து,மற்றொரு பனைநுங்கின் அடிப்பகுதியிலிருந்து முன்புறமாக சொருகினால் இரண்டு நுங்கின் பகுதிகளும் இணைக்கப்பட்டு, சுழலும் சக்கரம் கிடைக்கும்.
இதனை வி வடிவிலான 2 முதல் 3 அடி நீளமுள்ள குச்சியைக் கொண்டு தள்ளுவதன் மூலமாக நுங்கு சக்கரங்கள் சுழன்று, இடம் விட்டு இடம் நகரும்.

நுங்கு வண்டியின் வகைகள்
-----------------------

நுங்குவண்டியில் பொருத்தி விளையாடப்படும் நுங்கு சக்கரங்களின் எண்ணிக்கையை பொறுத்து இதனை வகைப்படுத்தலாம். குறைந்தது இரண்டு முதல் தயாரிப்பாளரின் திறனைப்பொறுத்து நுங்கு சக்கரங்களை கூட்டிக்கொண்டே போகலாம். இதனால் வண்டியின் அமைப்பும் மாறும்.

சிறப்புகள்
----------

* சிறுவர் சிறுமியருக்கு மனமகிழ்ச்சி கிட்டும்
* அவர்களே நுங்கு வண்டியை தயாரிப்பதால் அவர்களின் படைப்பாற்றல் திறனும், சிந்தனை திறனும் வளர வாய்ப்புள்ளது.
* மேலும் அவர்கள் இயந்திர தளவாட பொறியியல் துறையில் படிக்கும்போது நவீன புதிய கருவிகள் கண்டுபிடிப்பு/தயாரிப்புகளுக்கு இந்த விளையாட்டு தூண்டுகோல் அமையும்.
* வீணாகும் பொருட்களைக் கொண்டு புதிய பொருட்கள் தயாரிக்கும் அறிவுத்திறன் வளரும்.

மேற்கோள்கள்
-----------
பொருளியலில் **நுகர்வு** (*consumption*) என்பது, பண்டங்களினதும், சேவைகளினதும் பயன் பெறுதற்குரிய இறுதிப் பயன்பாட்டைக் குறிக்கும்.

கேனீசியன் பொருளியலும் கூட்டு நுகர்வும்
--------------------------------------

கேனீசியன் பொருளியலில், கூட்டு நுகர்வு என்பது, மொத்தத் தனியாள் நுகர்வு ஆகும். இது, வருமானத்தில் இருந்து அல்லது, சேமிப்பில் இருந்து அல்லது கடன் வாங்கிய நிதியின் மூலம் வாங்கப்படும் நடப்பில் உற்பத்தி செய்யப்பட்ட, பண்டங்களையும் சேவைகளையும் வாங்குவதைக் குறிக்கும்.

வரலாறு
------

ஜான் மேனார்ட் கேனெஸ் (ஆங்கிலம்:John Maynard Keynes) என்பவர் நுகர்வுச் செயற்பாடு என்னும் எண்ணக்கருவை உருவாக்கினார். இதன்படி நுகர்வு என்பது இரு பகுதிகளைக் கொண்டிருக்கிறது:

1. தூண்டிய நுகர்வு
2. தனித்தியங்கும் நுகர்வு

ஆய்வுகள்
--------

நுகர்வு பற்றிய ஆய்வுகள், சமூகமும், தனியாட்களும் (தனி நபர்களும்) எவ்வாறு, ஏன் பண்டங்களையும், சேவைகளையும் நுகர்கிறார்கள் என்றும், எப்படி இது சமூக மற்றும் மனிதத் தொடர்புகளைப் பாதிக்கிறது என்பதையும் அறிய முயல்கின்றன. இன்றைய ஆய்வுகள், பொருள் விளக்கம், அடையாள உருவாக்கத்தில் நுகர்வின் பங்கு, நுகர்வோர் சமூகம் ஆகியவை தொடர்பில் கவனம் செலுத்துகின்றன. முன்பு, உற்பத்தி, அதனைச் சூழவுள்ள அரசியல், பொருளாதார விடயங்களோடு ஒப்பிடுகையில், நுகர்வு என்பது முக்கியமற்ற ஒன்றாகவே நோக்கப்பட்டது. நுகர்வோர் சமூகத்தின் வளர்ச்சியும், சந்தையில் வளர்ந்துவரும் நுகர்வோர் சக்தியும், சந்தைப்படுத்தல், விளம்பரம் செய்தல், நெறிமுறைசார் நுகர்வின் (ethical consumption) வளர்ச்சி, போன்றவையும், நுகர்வை, நவீன வாழ்க்கை முறையின் முக்கிய விடயமாக ஏற்றுக்கொள்ள வைத்துள்ளன. நுகர்வு சார்ந்த சமூகவியல், வெப்லென் (Veblen) என்பாரின் *கவனத்தை ஈர்க்கும்* நுகர்வு பற்றிய ஆரம்பகால ஆக்கத்தைக் கடந்து வெகுதூரம் முன்னேறிவிட்டது. உற்பத்தியாளர்களாலும், சமூக நிலைமைகளாலும் பாதிக்கப்படுபவர்களாக நுகர்வோரை நோக்கும் அணுகுமுறை வளர்ந்து வருவதனால், இன்றைய கோட்பாடுகள், நுகர்வைக் கட்டுப்படுத்தும் பொருளாதார, பண்பாட்டுக் காரணிகளைப் பற்றி ஆராய்கின்றன.
**சுவாமிநாதம்** அல்லது **சாமிநாதம்** என்பது ஒரு தமிழ் இலக்கண நூல். ஐந்திலக்கணமும் கூறுவது. திருநெல்வேலி மாவட்டத்தைச் சேர்ந்த கல்லிடைக் குறிச்சி என்னும் ஊரினரான சுவாமிக் கவிராயர் என்பார் இந்நூலின் ஆசிரியர் ஆவார். .

அமைப்பு
-------

இயற்றமிழின் ஐந்து இலக்கணங்களும் எழுத்ததிகாரம், சொல்லதிகாரம், பொருளதிகாரம், யாப்பதிகாரம், அணியதிகாரம் என்னும் ஐந்து பெரும் பிரிவுகளின் கீழ் சொல்லப்படுகின்றன. ஒவ்வொரு அதிகாரமும் மூன்று உட்பிரிவுகளாகப் பிரிக்கப்பட்டுள்ளது. இவ்வுட்பிரிவுகள் இந்நூலில் மரபுகள் எனப் பெயரிடப்பட்டுள்ளன. இப் பிரிவுகளின் விபரங்கள் பின்வருமாறு:

  

1. **எழுத்ததிகாரம்**: 1. எழுத்தாக்க மரபு 2. பத மரபு 3. புணர்ச்சி மரபு
2. **சொல்லதிகாரம்**: 1. பெயர் மரபு 2. வினை மரபு 3. எச்ச மரபு
3. **பொருளதிகாரம்**: 1. அகத்திணை மரபு 2. கைக்கோண் மரபு 3. புறத்திணை மரபு
4. **யாப்பதிகாரம்**: 1. உறுப்பு மரபு 2. பாவின மரபு 3. பிரபந்த மரபு
5. **அணியதிகாரம்**: 1. பொருளணி மரபு 2. சொல்லணி மரபு 3. அமைதி மரபு

  

இந்நூலில் வெண்பாவாக அமைந்த ஒரு விநாயகர் வணக்கப்பாடலும், தொடர்ந்து திருத்தாண்டகம் என்னும் எண்சீர்க் கழிநெடிலடி ஆசிரியப்பாவால் ஆன பொதுப் பாயிரமும் சிறப்புப் பாயிரமுமாகப் 11 பாடல்கள் உள்ளன. இவை தவிர நூலில் ஐந்து அதிகாரங்களிலுமாக மொத்தம் 201 பாடல்கள் உள்ளன

குறிப்புகள்
-----------

1. ↑  இளங்குமரன், 2009. பக். 403.
2. ↑  சண்முகம், செ. வை. 1975

உசாத்துணைகள்
------------

* இளங்குமரன், இரா. இலக்கண வரலாறு, மணிவாசகர் பதிப்பகம் சென்னை, 2009.
* சண்முகம், செ. வை. (உரையும், பதிப்பும்), சுவாமிநாதம், 1975

இவற்றையும் பார்க்கவும்
----------------------

* தமிழ் இலக்கணப் பட்டியல்

வெளியிணைப்புக்கள்
-----------------

* சுவாமிநாதம் தமிழ் இணையப் பல்கலைக் கழக நூலகத்திலிருந்து
அப்பொலோனிய வட்டங்கள். நீல வண்ணக் குடும்ப வட்டங்கள் ஒவ்வொன்றும் சிவப்பு வண்ணக் குடும்ப வட்டங்கள் ஒவ்வொன்றையும் செங்கோணத்தில் வெட்டுகின்றன. இதேபோல் சிவப்பு வண்ணக் குடும்ப வட்டங்கள் ஒவ்வொன்றும் நீல வண்ணக் குடும்ப வட்டங்கள் ஒவ்வொன்றையும் செங்கோணத்தில் வெட்டுகின்றன.
**அப்பொலோனிய வட்டங்கள்** (*Apollonian circles*) என்பவை இரு குடும்பங்களைச் சேர்ந்த வட்டங்கள். இவற்றில் முதல் குடும்பத்தைச் சேர்ந்த ஒவ்வொரு வட்டமும் இரண்டாவது குடும்பத்தைச் சேர்ந்த ஒவ்வொரு வட்டத்தையும் செங்குத்துத்தாக வெட்டும். அதேமாதிரி இரண்டாவது குடும்பத்தைச் சேர்ந்த ஒவ்வொரு வட்டமும் முதல் குடும்பத்தைச் சேர்ந்த ஒவ்வொரு வட்டத்தையும் செங்குத்தாக வெட்டும். இவ்வட்டங்கள் இருமை கோண தூரக் கூறுகளுக்கு அடிப்படையாக அமைகின்றன. மேலும் இவ்வட்டங்கள் பெர்காவின் புகழ்மிக்க பண்டைய கிரேக்க வடிவவியல் கணித அறிஞர் *அப்பொலோனியசால்* கண்டறியப்பட்டது.

வரையறை
------

அப்பொலோனிய வட்டங்கள், *CD* என்ற கோட்டுத்துண்டைக் கொண்டு வரையறுக்கப்படுகின்றன.

முதல் குடும்ப வட்டங்கள் (நீல வண்ணம்) ஒவ்வொன்றும் *r* என்னும் நேர் மெய்யெண்ணுடன் தொடர்புபடுத்தப்படுகின்றன. *C* -லிருந்தும் *D* -லிருந்தும் உள்ள தொலைவுகளின் விகிதம் *r* அளவாக இருக்கக்கூடிய புள்ளிகள் *X* இன் இயங்குவரைகளாக, இவ்வட்டங்கள் வரையறுக்கப்படுகின்றன:

{\displaystyle \left\{X\mid {\frac {d(X,C)}{d(X,D)}}=r\right\}.}
பூச்சியத்தை நெருங்கும் *r* இன் மதிப்புகளுக்கு வட்டங்கள் *C* -க்கு அருகாமையிலும், முடிவிலியை (∞) நெருங்கும் *r* இன் மதிப்புகளுக்கு வட்டங்கள் *D* -க்கு அருகாமையிலும் அமைகின்றன. பூச்சியத்துக்கும் முடிவிலிக்கும் இடைப்பட்ட மதிப்பு *r* = 1 எனில், அம்மதிப்பிற்குரிய வட்டம், *CD* இன் நடுக்குத்துக் கோடாகச் சிதைவுறும். 

இரண்டாவது குடும்ப வட்டங்கள் (சிவப்பு) ஒவ்வொன்றும் கோணம் *θ* உடன் தொடர்புபடுத்தப்படுகின்றன. கோணம் CXD இன் மதிப்பு *θ* ஆக இருக்கும் புள்ளிகள் *X* இன் இயங்குவரைகளாக, இவ்வட்டங்கள் வரையறுக்கப்படுகின்றன:

{\displaystyle \left\{X\mid \;C{\hat {X}}D\;=\theta \right\}.}
0 லிருந்து *π* வரையிலான மதிப்புகளை *θ* அடையும்போது *C* , *D* புள்ளிகளின் வழியாகச் செல்லும் வட்டங்கள் கிடைக்கின்றன.

மேற்கோள்கள்
-----------

* Akopyan, A. V.; Zaslavsky, A. A. (2007), *Geometry of Conics*, Mathematical World, **26**, American Mathematical Society, pp. 57–62, ISBN 978-0-8218-4323-9.
* Pfeifer, Richard E.; Van Hook, Cathleen (1993), "Circles, Vectors, and Linear Algebra", *Mathematics Magazine*, **66** (2): 75–86, doi:10.2307/2691113, JSTOR 2691113.
* Schwerdtfeger, Hans (1979), *Geometry of Complex Numbers: Circle Geometry, Moebius Transformation, Non-Euclidean Geometry*, Dover, pp. 8–10.
* Samuel, Pierre (1988), *Projective Geometry*, Springer, pp. 40–43.
* Ogilvy, C. Stanley (1990), *Excursions in Geometry*, Dover, ISBN 0-486-26530-7.

வெளி இணைப்புகள்
---------------

* Weisstein, Eric W. "Coaxal Circles", *MathWorld*.
**அப்பியாசம்** (*Abhyāsa*) என்பது இந்து சமயத்தில் பின்பற்றப்படும் மனக்கட்டுப்பாட்டு பயிற்சியாகும். நீண்ட காலமாக இப்பயிற்சி ஓர் ஆன்மீகப் பயிற்சியாக வழக்கமாக தொடர்ச்சியாகப் பின்பற்றப்பட்டு வருகிறது. தன்னுடைய யோக சூத்திரங்களில் பதஞ்சலி மகரிசி யோகாவைப் பற்றி முறையாக கூறியுள்ளார். இவர் இயற்றிய பதஞ்சலி யோக சூத்திரம் எனும் நூலே யோகக் கலைக்கு அடிப்படையாக விளங்குகிறது.

வைராக்கியத்துடன் மனதை அடக்குவதற்கும் யோகா மிக அவசியமானதென்று பகவத்கீதையில் கடவுளாகக் கருதப்படும் கிருட்டிணரும் இதன் முக்கியத்துவத்தை விளக்கியுள்ளார். பயிற்சி (அப்பியாசம்) மற்றும் வைராக்கியம் என்ற இரண்டு நடைமுறைகளும் உணர்வுகளைக் கட்டுப்படுத்த தேவையானவை என்று யோக சூத்திரம்1:12 கூறுகிறது  நீடித்த அமைதி நிலைக்கு பயிற்சியே உரிய வழிமுறையாகும் என பதஞ்சலியின் யோக சூத்திரத்தை சிப் ஆட்ரான்பிட் மொழிபெயர்த்துள்ளார்

மேற்கோள்கள்
-----------

1. ↑  The Yoga Sutras of Patanjali
2. ↑  "Abhyasa". Experience Festival. 28 May 2011 அன்று மூலம் பரணிடப்பட்டது. 26 February 2013 அன்று பார்க்கப்பட்டது.
3. 1 2  "Abhyasa". Blurbwire. 2014-10-25 அன்று மூலம் பரணிடப்பட்டது. 26 February 2013 அன்று பார்க்கப்பட்டது.

.
**KIC 8435766 b**| புறக்கோள் | புறக்கோள்களின் பட்டியல் |
| தாய் விண்மீன் |
| **விண்மீன்** | KIC 8435766 (கெப்லர்-78) |
| **வலது ஏறுகை** | (*α*) | 19h 34m 58s |
| **சாய்வு** | (*δ*) | +44° 26′ 54″ |
| **தோற்ற ஒளிப்பொலிவு** | (*mV*) | 12 |
| இருப்புசார்ந்த இயல்புகள் |
| **ஆரை** | (*r*) | 1.12 *R*⊕ |
| சுற்றுவட்ட இயல்புகள் |
| **அரைப் பேரச்சு** | (*a*) | 0.01 AU |
| **சுற்றுக்காலம்** | (*P*) | 0.355007 நா |
| **சாய்வு** | (*i*) | 81 (+6 -9)° |
| கண்டுபிடிப்பு |
| **கண்டறிந்த நாள்** | 2013 |
| **கண்டுபிடிப்பாளர்(கள்)** |  |
| **கண்டுபிடித்த முறை** | கடப்பு முறை,stellar pulse timing variations (கெப்லர் (விண்கலம்)) |
| **கண்டுபிடிப்பு நிலை** | உறுதிப்படுத்தப்பட்டது |
| வேறு பெயர்கள் |
| கெப்லர்-78பி, KOI 1843.03, KIC 8435766 b |

**கெப்லர்-78பி** (*Kepler-78b*) என்பது சூரியனை 8.5 மணி நேரத்திற்குள் சுற்றி வரும் ஒரு புதிய புறக்கோளாகும். இதனை அமெரிக்காவின் நாசா விண்வெளி ஆராய்ச்சியாளர்கள் கண்டுபிடித்துள்ளனர். இக்கோள் "மாசாச்சூசெட்சு" என்ற தொழில் நுட்பத்தால் கண்டுபிடிக்கப்பட்டுள்ளது.

சூரியனுக்கும் புதனுக்குமான தூரத்தில் 40 மடங்கு அருகில் இக்கோள் சுற்றுகிறது. இதனால் இதன் மேல்பரப்பு 5000 கெல்வின் வெப்பநிலை கொண்டதாக உள்ளது. உருகிய பாறைகளைக் கொண்ட இக்கோள் பூமியை ஒத்து காணப்படுகிறது.

இப்புறக்கோளில் இருந்து வரும் ஒளியை கெப்லர் வானியல் தொலைக்காட்டி மூலம் அவதானித்துள்ளனர். இந்த ஒளியானது புறக்கோளின் மேற்பரப்பில் இருந்து வெளியேறியதாகயோ, அல்லது அதன் மீது பட்டுத் தெறித்து வந்த கதிராகக்கூட இருக்கலாம் என நம்பப்படுகிறது. 2009ல் ஏவப்பட்ட கெப்லர் வெண்கலத்தின் இரண்டு சில்லுகள் பழுதடைந்துள்ளதாக நாசா தெரிவித்துள்ளது.

சான்றுகள்
---------

1. ↑
2. ↑
3. ↑